દક્ષના શાપથી ચંદ્રને ક્ષય થવા માંડ્યો. ચંદ્ર ક્ષયરોગી બની ગયો. ચંદ્રના પ્રકાશનો ક્ષય થવાથી હાહાકાર મચી ગયો. દેવો તથા ઋષિઓ પણ વિહ્વળ બની દુ:ખ પામ્યા કે ‘હવે શું કરવું ?’ ચંદ્રે પણ ઇન્દ્ર આદિ બધા દેવોને વિનંતી કરી. ચંદ્ર અને દેવો વસિષ્ઠ આદિ ઋષિઓને લઈ બ્રહ્મા પાસે ગયા. બ્રહ્માએ શાપનું નિવારણ બતાવ્યું. બ્રહ્માએ કહ્યું : પ્રભાસ નામના ઉત્તમ ક્ષેત્રમાં દેવોની સાથે ચંદ્ર જાય અને ત્યાં મૃત્યુંજય મંત્રનો જાપ કરી વિધિથી શિવજીનું આરાધન કરશે તો શિવ પ્રસન્ન થશે અને તેને ક્ષયરોગ રહિત કરશે.